નવસારી એ.સી.બી. ના પી.આઇ. એસ.આર. પટેલે માહિતી આપતા જણાવ્યું હતુ કે, નવસારી ગ્રામ્ય પોલીસ મથક વિસ્તારમાં જી.આઇ. ડી.સી. ચોકી ખાતે કોન્સ્ટેબલ તરીકે ફરજ બજાવતા રાજેન્દ્ર ભોલાભાઈ પંડ્યા પાસે એક ગુનાની અરજી આવી હતી. જેથી કોન્સ્ટેબલ રાજેન્દ્રએ ગુનાના આરોપી પાસે હેરાન ન કરવા માટે ૩૫ હજાર રૂપિયાની લાંચ માંગી હતી. જે લાંચની રકમ કોન્સ્ટેબલ રાજેન્દ્રએ નવસારી તાલુકાના પેરા ગામે કોળીવાડમાં રહેતા વિમલ મોહનભાઇ પટેલને આપવા જણાવ્યું હતુ. જે બાબતે આરોપીના મિત્રએ એ.સી. બી. મથકે ફરિયાદ કરી હતી. એ.સી. બી. ની ટીમે કોન્સ્ટેબલ રાજેન્દ્ર અને તેના સાથી વિમલને પકડવા માટે છટકુ ગોઠવ્યું હતુ. દરમિયાન નેશનલ હાઇવે નં. ૪૮ પર ગીરનાર હોટલ સામે એ.સી.બી.ની ટીમે લાંચની રકમ લેતા વિમલને રંગેહાથ ઝડપી પાડ્યો હતો.